钦定古今图书集成/方舆汇编/职方典/第1148卷 > 《沔阳纪俗》前人
## 钦定古今图书集成/方舆汇编/职方典/第1148卷 > 《沔阳纪俗》前人

嶰郭环湘曲，风流自昔称。家家住水阁，日日下渔罾。
云湿常垂雨，潮寒未见冰。风微鸥戏藻，沙静鹭衔菱。
翎羽充王贡，鱼虾入岁征。莲舠秋竟泛，竹槛晚堪凭。
陆羽风如在，灵均恨不胜。汉唐兵未到，吴楚势相乘。
地僻逢迎少，江清赏宴仍。羔羊怀汉咏，琴瑟对渔灯。
放柁初犹怯，垂纶近亦能。疏狂叨守牧，高兴益峻嶒。